Απόφαση της Επιτροπής

της 10ης Αυγούστου 2000

για την τροποποίηση της απόφασης 98/404/ΕΚ σχετικά με τα μέτρα προστασίας όσον αφορά τα ιπποειδή προελεύσεως Τουρκίας

[κοινοποιηθείσα υπό τον αριθμό Ε(2000) 2489]

(Κείμενο που παρουσιάζει ενδιαφέρον για τον ΕΟΧ)

(2000/507/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από από την οδηγία 96/43/ΕΚ(2), και ιδίως το άρθρο 18 παράγραφος 7,

Εκτιμώντας τα ακόλουθα:

(1) Κατά τη διάρκεια μιας επίσκεψης ελέγχου που πραγματοποιήθηκε από την Επιτροπή στην Τουρκία, διαπιστώθηκαν σοβαρές ελλείψεις όσον αφορά τη διαδικασία εξαγωγής από την Τουρκία στην Κοινότητα. Κατά συνέπεια, η Επιτροπή θέσπισε την απόφαση 98/404/ΕΚ(3), σχετικά με μέτρα προστασίας όσον αφορά την εισαγωγή ιπποειδών από την Τουρκία.

(2) Μετά την έκδοση της απόφασης 98/404/ΕΚ, οι αρμόδιες αρχές της Τουρκίας ανακοίνωσαν στην Επιτροπή μέτρα που αποσκοπούν στη βελτίωση της κτηνιατρικής επιτήρησης και της πιστοποίησης εξαγωγής στο πλαίσιο των συστάσεων της αποστολής της Επιτροπής.

(3) Λαμβανομένων υπόψη των αποτελεσμάτων του προγράμματος επιτήρησης της μάλιος, το οποίο εφαρμόστηκε στην Κωνσταντινούπολη, και της δέσμευσης που ανέλαβαν οι αρμόδιες τουρκικές αρχές να συνεχίσουν αυτά το πρόγραμμα σε όλη τη χώρα και να το επεκτείνουν σε άλλες συναφείς νόσους των ιπποειδών, είναι σκόπιμο να επιτραπεί η επανεισαγωγή, μετά από προσωρινή εξαγωγή κοινοτικών καταχωρημένων ίππων που προέρχονται απευθείας από την Κωνσταντινούπολη, όπου είχαν συμμετάσχει σε συγκεκριμένες ιππικές εκδηλώσεις.

(4) Πρέπει να τροποποιηθεί η απόφαση 98/404/ΕΚ.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 1 της απόφασης 98/404/ΕΚ αντικαθίσταται από το ακόλουθο κείμενο:

"Άρθρο 1

1. Τα κράτη μέλη απαγορεύουν την προσωρινή είσοδο των καταχωρημένων ίππων από την Τουρκία, τη διαμετακόμιση και την εκ νέου είσοδο των καταχωρημένων ίππων από την Τουρκία, μετά από προσωρινή εξαγωγή για συμμετοχή σε αγώνες, διαγωνισμούς και πολιτιστικές εκδηλώσεις.

2. Κατά παρέκκλιση των διατάξεων της παραγράφου 1, τα κράτη μέλη επιτρέπουν την εκ νέου είσοδο των καταχωρημένων ίππων που χουν εξαχθεί προσωρινά για συμμετοχή σε αγώνες και διαγωνισμούς στο ευρωπαϊκό τμήμα της μείζονος περιοχής της Κωνσταντινούπολης, με την προϋπόθεση ότι τηρούνται οι ακόλουθοι όροι:

α) τα ζώα έχουν συμμετάσχει σε αγώνες υπό τη συνεχή εποπτεία και ευθύνη του Jockey Club της Τουρκίας ή σε διαγωνισμούς στο πλαίσιο των κανόνων της Διεθνούς Ιππικής Ομοσπονδίας (FEI)·

β) συνοδεύονται από υγειονομικό πιστοποιητικό σύμφωνα με το υπόδειγμα πιστοποιητικού πού καθορίζεται στο παράρτημα ΙΙ της απόφασης 93/195/ΕΟΚ της Επιτροπής(4), το οποίο πρέπει να έχει συμπληρωθεί δεόντως και να φέρει την ακόλουθη επίσημη δήλωση:

'Καταχωρημένοι ίπποι σύμφωνα με την απόφαση 2000/507/ΕΚ'

και

γ) έχουν μεταφερθεί απευθείας με αεροσκάφος και προς τις δύο κατευθύνσεις, τόσο μεταξύ ενός κράτους μέλους της Ευρωπαϊκής Ένωσης όσο και της Κωνσταντινούπολης."

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 10 Αυγούστου 2000.

Για την Επιτροπή

David Byrne

Μέλος της Επιτροπής

(1) ΕΕ L 268 της 24.9.1991, σ. 56.

(2) ΕΕ L 162 της 1.7.1996, σ. 1.

(3) ΕΕ L 178 της 23.6.1998, σ. 41.

(4) ΕΕ L 86 της 6.4.1993, σ. 1.